Potrebné zmeny v systéme Eurostatu pre zber údajov boli zavedené doplnkom k dotazníku týkajúcemu sa postupu pri nadmernom deficite podľa ustanovení článku 8 ods. 2 písm. d) nariadenia Rady (ES) č. 479/2009. Vzory a usmernenia o vykonávaní obsahovalo rozhodnutie Eurostatu z 22. júla 2013 „Dodatok o podmienených záväzkoch a potenciálnych záväzkoch k dotazníku týkajúcemu sa postupu pri nadmernom deficite“ (Supplement on contingent liabilities and potential obligations to the EDP related questionnaire). Toto rozhodnutie takisto spresňuje, že údaje o záväzkoch subjektov, ktoré nie sú zaradené do sektora verejnej správy, ale sú kontrolované verejnou správou (verejné korporácie), spracuje Eurostat na základe informácií, ktoré sa už zozbierali prostredníctvom dotazníka týkajúceho sa jednotiek, ktoré nie sú zaradené do sektora verejnej správy, ale sú kontrolované verejnou správou, ktorý bol zavedený v roku 2011 .

Údaje zozbierané v súvislosti s uvedenou smernicou sú hlavným zdrojom informácií o podmienených záväzkoch verejnej správy v členských štátoch. Okrem toho ďalšie zbery údajov Eurostatu [t. j. doplnková tabuľka týkajúca sa finančnej krízy (Supplementary table for financial crisis), dotazník týkajúci sa postupu pri nadmernom deficite (EDP related questionnaire)] poskytujú obmedzené a/alebo dôverné informácie o konkrétnych druhoch podmienených záväzkov. Predmetom tejto správy je aj to, v akom rozsahu sú k dispozícii informácie z týchto zdrojov.

Dodatok o podmienených záväzkoch a potenciálnych záväzkoch k dotazníku týkajúcemu postupu pri nadmernom deficite (Supplement on contingent liabilities and potential obligations to the EDP related questionnaire) by mal národný štatistický úrad zasielať Eurostatu každý rok pred 31. decembrom roka T. Údaje by mali pokrývať aspoň štyri roky (T – 1 to T – 4) a na dobrovoľnom základe obsahovať revízie historických údajov (T – 5 a staršie). Dotazník týkajúci sa jednotiek, ktoré nie sú zaradené do sektora verejnej správy, ale sú kontrolované verejnou správou (Questionnaire on government controlled units classified outside general government) by sa mal poskytnúť do toho istého termínu a mal by sa vzťahovať na rok T – 1 (alebo T – 2, ak nie sú k dispozícii novšie údaje).

2.3.Opis ukazovateľov

V tomto oddiele sa uvádzajú dohodnuté pojmy a definície pre zverejňovanie údajov o podmienených záväzkoch, pričom ich uplatňovanie členskými štátmi na údaje zasielané Eurostatu je opísané v oddiele 3. Treba zdôrazniť, že ďalej uvedené ukazovatele majú heterogénny charakter a predstavujú rôzne typy potenciálneho vplyvu na verejné financie. Okrem toho sa môžu na to isté fiškálne riziko vzťahovať dva alebo viaceré ukazovatele. Napríklad keď verejná správa poskytuje záruky na záväzky subjektov, ktoré nie sú zaradené do sektora verejnej správy, ale sú kontrolované verejnou správou, potenciálne riziká sú pokryté poskytnutými údajmi o zárukách aj údajmi o záväzkoch subjektov, ktoré nie sú zaradené do sektora verejnej správy, ale sú kontrolované verejnou správou. Z toho dôvodu by hodnotenie celkového rizika pre verejné financie na základe súčtu ukazovateľov mohlo viesť k nadhodnoteniu potenciálneho vplyvu.

2.3.1.Štátne záruky

Eurostat zbiera informácie o nesplatenej sume záruk poskytnutých verejnou správou. Vykazujú sa iba záruky poskytované jednotkám, ktoré nie sú zaradené do sektora verejnej správy. K dispozícii je členenie podľa subsektorov s výnimkou fondov sociálneho zabezpečenia, ktoré nie je pre väčšinu členských štátov relevantné. Údaje sa vykazujú v nominálnej hodnote.

Údaje zahŕňajú jednorazové a štandardizované záruky. Jednorazová záruka sa definuje ako individuálna a ručitelia nie sú schopní spoľahlivo odhadnúť riziko, že sa uplatnia. Jednorazové záruky sú viazané na dlhové nástroje (napr. pôžičky, dlhopisy). Údaje predstavujú celkový stav dlhu, na ktorý poskytujú záruky jednotky verejnej správy, s výnimkou dlhu, ktorý už verejná správa prevzala, zaznamenaného na účtoch podľa ESA 2010. Ďalšie členenie je k dispozícii v prípade jednorazových záruk poskytnutých verejným korporáciám a finančným korporáciám.

Štandardizované záruky sú záruky, ktoré sa poskytujú vo veľkých množstvách zvyčajne na dosť malé sumy rovnakým spôsobom. Nie je možné presne odhadnúť riziko nesplácania pri každej jednej pôžičke, je však možné odhadnúť, koľko z veľkého počtu takýchto pôžičiek sa nesplatí. Príkladmi sú záruky za hypotekárne úvery, záruky za študentské pôžičky atď. Údaje o štandardizovaných zárukách sa vzťahujú na celkový stav aktív, na ktoré sa vzťahuje tento nástroj.

2.3.2.Mimosúvahové verejno-súkromné partnerstvá

Verejno-súkromné partnerstvo zaznamenávané mimo súvahy verejnej správy znamená, že aktíva sa nepovažujú za ekonomicky vlastnené verejnou správou a tvorba hrubého fixného kapitálu sa nezaznamenáva ako výdavok verejnej správy v čase jeho vzniku.

Eurostat zbiera údaje o celkových nesplatených záväzkoch zaznamenaných mimo súvahy. Mali by byť vyjadrené v upravenej kapitálovej hodnote, ktorá zodpovedá počiatočnej zmluvnej kapitálovej hodnote, ktorá sa časom postupne znižuje o sumu „ekonomických odpisov“ vypočítanú na základe odhadov alebo skutočných údajov. Upravená kapitálová hodnota zodpovedá súčasnej hodnote aktíva v čase vykazovania. Táto suma predstavuje odhad tvorby hrubého fixného kapitálu a vplyvu dlhu v prípade, ak by verejná správa musela prevziať aktíva počas platnosti zmluvy. Údaje sa zbierajú za verejnú správu a podľa všetkých subsektorov sektora verejnej správy a vykazujú sa v nominálnej hodnote.

2.3.3.Klasifikované úvery verejnej správy

Zbierajú sa informácie o celkovom stave klasifikovaných úverov (aktív verejnej správy), ktoré poskytuje verejná správa. Úver sa označuje ako klasifikovaný, ak je platba úrokov alebo istiny po splatnosti 90 alebo viac dní, alebo ak boli úrokové platby splatné 90 dní alebo viac kapitalizované, refinancované alebo odložené na základe dohody, alebo ak sú platby po splatnosti menej ako 90 dní, ale existujú iné opodstatnené dôvody (napríklad ohlásenie úpadku dlžníka) pochybovať o tom, že sa platby uskutočnia v plnej výške. Údaje sa vykazujú v nominálnej hodnote. Sprístupnené boli konsolidované údaje za verejnú správu a údaje v členení podľa subsektorov.

2.3.4.Záväzky subjektov, ktoré nie sú zaradené do sektora verejnej správy, ale sú kontrolované verejnou správou (verejné korporácie)

Subjekty kontrolované verejnou správou sú jednotkami, v prípade ktorých má verejná správa možnosť stanoviť všeobecnú politiku alebo program (bod 20.18 prílohy A k ESA 2010). Tieto subjekty kontrolované verejnou správou (verejné korporácie) sú zaradené mimo verejnej správy vo väčšine prípadov z toho dôvodu, že sa správajú ako trhoví výrobcovia.

Záväzky subjektov, ktoré nie sú zaradené do sektora verejnej správy, ale sú kontrolované verejnou správou (verejné korporácie), sú definované ako stav záväzkov na konci roka obvykle podľa podnikových účtov korporácie. Členské štáty si môžu vybrať, ktorú koncepciu budú používať pri vykazovaní: podnikové účty (vrátane všetkých záväzkov z finančných výkazov spoločnosti) alebo národné účty (s výnimkou ostatných záväzkov). Ak sú k dispozícii, môžu sa vykazovať aj údaje o záväzkoch za položky maastrichtského dlhu.

Údaje sa vzťahujú na jednotky kontrolované verejnou správou, ktoré vykázali záväzky vyššie než 0,01 % HDP a podľa ESA 2010 sú zaradené do sektorov nefinančné a finančné korporácie a zahraničie. Tieto údaje sa vykazujú za jednotlivé jednotky, a nie za konsolidované účty skupiny.

Údaje sa členia na záväzky jednotiek zapojených do finančných činností a záväzky jednotiek zapojených do ostatných činností, medzi ktoré patria stratové nefinančné jednotky. Z údajov je možné určiť aj kontrolujúci subsektor sektora verejnej správy.





3.Výsledky zberu údajov o podmienených záväzkoch, ktorý vykonal Eurostat